b'\n_START_ARTICLE_\nVin\xc3\xbc\xc3\xbclplaadim\xc3\xa4ngija\n_START_PARAGRAPH_\nVin\xc3\xbc\xc3\xbclplaadim\xc3\xa4ngija ehk plaadim\xc3\xa4ngija on elektriseade heli taasesitamiseks vin\xc3\xbc\xc3\xbclplaatidelt.  Plaadim\xc3\xa4ngija mehhanismi p\xc3\xb5hiosad on elektriajamiga plaaditaldrik ja helik\xc3\xa4pp koos helipeaga. Helipea teravik (n\xc3\xb5el) j\xc3\xa4rgib p\xc3\xb6\xc3\xb6rleva plaadi helivao lookeid ja helipea muundur muundab nendele vastava mehaanilise nihke elektrisignaaliks (erinevalt algsest grammofonist, kus n\xc3\xb5ela v\xc3\xb5nked muudetakse membraani abil vahetult \xc3\xb5huv\xc3\xb5nkumisteks). Helipea n\xc3\xb5rka audiosignaali v\xc3\xb5imendab ja korrigeerib elektrooniline eelv\xc3\xb5imendi. Plaadim\xc3\xa4ngijast juhitakse signaal v\xc3\xb5imsusv\xc3\xb5imendisse, mille v\xc3\xa4ljundis on k\xc3\xb5larid.\n_START_SECTION_\nPlaaditaldrik\n_START_PARAGRAPH_\nPlaaditaldrik on tavaliselt v\xc3\xb5rdlemisi massiivne,  kusjuures mass on inertsimomendi suurendamiseks koondatud peamiselt perimeetrile, et tagada v\xc3\xb5imalikult \xc3\xbchtlase nurkkiirusega p\xc3\xb6\xc3\xb6rlemine. Ajami elektrimootorilt kantakse p\xc3\xb6\xc3\xb6rlemine plaaditaldrikule \xc3\xbcle rihm- v\xc3\xb5i otse\xc3\xbclekandega; viimasel juhul on plaaditaldrik otse elektrimootori teljel, v\xc3\xb5i siis on taldrik \xc3\xbchtlasi mootori osa (v\xc3\xa4lisrootor). Ajam on \xc3\xbcmber l\xc3\xbclitatav kiirusele 33 1\xe2\x81\x843  p\xc3\xb6\xc3\xb6ret minutis tavaliste vin\xc3\xbc\xc3\xbclplaatide kuulamiseks, 45 p/min singlite jaoks ja 78 p/min vanade (\xc5\xa1ellak)plaatide m\xc3\xa4ngimiseks (viimane vajab erin\xc3\xb5ela, ka on see kiirus vaid v\xc3\xa4hestel plaadim\xc3\xa4ngijatel)._NEWLINE_Plaaditaldriku p\xc3\xb6\xc3\xb6rlemissagedust aitab \xc3\xb5igeks seada stroboskoopseadis: plaadi p\xc3\xb6\xc3\xb6rded reguleeritakse selliseks, et plaadi p\xc3\xb6\xc3\xb6rlemisel j\xc3\xa4\xc3\xa4ksid huumlambiga valgustatavad valged ribad n\xc3\xa4iliselt paigale.\n_START_SECTION_\nHelik\xc3\xa4pp\n_START_PARAGRAPH_\nHelik\xc3\xa4pp hoiab helipea  plaadi suhtes \xc3\xb5iges asendis ja tagab n\xc3\xb5ela optimaalse survej\xc3\xb5u. Helik\xc3\xa4pa otsas paiknev helipea muundab n\xc3\xb5ela vahendusel plaadi mehaanilise fonogrammi stereofooniliseks audiosignaaliks. Et n\xc3\xb5el on plaadi pinnaga pidevas kokkupuutes ja l\xc3\xa4bib juba \xc3\xbche plaadi m\xc3\xa4ngimisel poolekilomeetrise teekonna, on see tehtud eriti kulumiskindlast materjalist \xe2\x80\x93 teemandist (vastupidavus kuni 1000 tundi), korundist v\xc3\xb5i selle erimist rubiinist (umbes 100 tundi). N\xc3\xb5ela ots on lihvitud sf\xc3\xa4\xc3\xa4riliseks v\xc3\xb5i elliptiliseks; viimane annab paremini edasi k\xc3\xb5rgeid sagedusi ja p\xc3\xbcsib kindlamalt vaos._NEWLINE_S\xc3\xb5ltuvalt plaadim\xc3\xa4ngija hinnaklassist v\xc3\xb5ib k\xc3\xa4pa p\xc3\xb6\xc3\xb6rdumine plaadi algusvaole ja l\xc3\xb5pus tagasi algasendisse toimuda automaatselt v\xc3\xb5i siis tuleb seda teha k\xc3\xa4sitsi.\n_START_SECTION_\nHelipea\n_START_PARAGRAPH_\nElastselt kinnitatud n\xc3\xb5elahoidik annab plaadi vao lookeid kompiva n\xc3\xb5ela mehaanilised v\xc3\xb5nked edasi helipea mehaanilis-elektrilisele muundurile. Mehaanilise liikumise muudab elektripinge muutusteks magnetoelektriline muundur. Vastavalt sellele, kas muunduris kutsub magnetv\xc3\xa4lja tugevuse muutuse esile v\xc3\xa4ike liikuv magnet v\xc3\xb5i liikuv traatm\xc3\xa4his, on niisugune  muundur kas v\xc3\xb5nkemagnetiga (t\xc3\xa4his MM, Moving Magnet)  v\xc3\xb5i v\xc3\xb5nkepooliga (t\xc3\xa4his MC, Moving Coil). MM-s\xc3\xbcsteem on tuntud ka elektromagnetilise muundurina ja MC-s\xc3\xbcsteem elektrod\xc3\xbcnaamilise muundurina._NEWLINE_Lihtsama tarinduse t\xc3\xb5ttu on laiemalt kasutusel MM-s\xc3\xbcsteem (v\xc3\xa4ljundpinge 5 mV ringis). MC-s\xc3\xbcsteem annab puhtama heli, ent on kallim ja selle n\xc3\xb5el pole vahetatav, ka on v\xc3\xa4ljundsignaal n\xc3\xb5rgem. MC-muunduriga helipead jagunevad v\xc3\xa4ljundpinge j\xc3\xa4rgi madala (0,1\xe2\x80\x930,5 mV), keskmise (umbes 1 mV) ja k\xc3\xb5rge (v\xc3\xa4hemalt 2 mV) v\xc3\xa4ljundsignaaliga seadisteks._NEWLINE_Et plaadim\xc3\xa4ngija v\xc3\xa4ljundit saaks \xc3\xbchendada v\xc3\xa4lise  v\xc3\xb5imsusv\xc3\xb5imendiga vajavad m\xc3\xb5lemad muunduss\xc3\xbcsteemid tarviliku v\xc3\xa4ljundpinge (kuni 250 mV) saavutamiseks eelv\xc3\xb5imendit. See on \xc3\xbchtlasi tarvilik plaadi salvestuskarakteristiku korrigeerimiseks vastavalt RIAA-k\xc3\xb5verale ja muunduri t\xc3\xbc\xc3\xbcbile (MM, MC). Niisugune RIAA-korrektor v\xc3\xb5ib olla plaadim\xc3\xa4ngijasse v\xc3\xb5i heliv\xc3\xb5imendisse (ressiivrisse) sisse ehitatud v\xc3\xb5i siis tuleb lisada nende vahele eraldi plokina._NEWLINE_Odavates plaadim\xc3\xa4ngijates v\xc3\xb5ib olla kasutusel ka piesoelektriline muundur. Selle helikvaliteet on k\xc3\xbcll m\xc3\xb5nev\xc3\xb5rra tagasihoidlikum, kuid helipea on lihtsa ehituse t\xc3\xb5ttu odav, v\xc3\xa4ljundpinge piisavalt k\xc3\xb5rge ja sageduskarakteristik selline, et  ei ole vaja korrigeerivat eelv\xc3\xb5imendit, sest piisab vaid m\xc3\xb5nekomponendilisest korrektsiooniahelast.\n_START_SECTION_\nRIAA-k\xc3\xb5verad\n_START_PARAGRAPH_\nRIAA-k\xc3\xb5ver on standardne amplituudi-sageduse karakteristik, mille kohaselt  toimub helisignaali korrigeerimine enne heliplaadile kandmist selle valmistamisel, ja samuti sellele vastupidise kujuga sagedustunnusjoon (peegelkujutis 0 dB v\xc3\xb5imenduse nivoo suhtes), mis peab olema plaadim\xc3\xa4ngija eelv\xc3\xb5imendil helisignaali esialgse sagedusspektri taastamiseks. Nende sagedustunnusjoonte as\xc3\xbcmptootilised murdepunktid on kokkuleppeliselt sagedustel 50,05, 500,5 ja 2122,1 Hz._NEWLINE_Salvestusel kasutatava korrigeerimisahela sageduskarakteristiku suhteliselt keerukas sageduss\xc3\xb5ltuvus tuleneb mehaanilise salvestuse ise\xc3\xa4rasustest ja t\xc3\xbc\xc3\xbcpiliste helisignaalide omadustest, kusjuures eesm\xc3\xa4rgiks on plaadi etteantud mahutavuse juures (12-tollisel plaadil 45 minutit ehk umbes 100 \xce\xbcm radade vahekauguse juures) saavutada parim v\xc3\xb5imalik helikvaliteet kogu sagedusalas ja v\xc3\xa4hendada plaadikahinat._NEWLINE_Esimesed plaadid salvestas niisuguse sageduskarakteristiku j\xc3\xa4rgi firma RCA Victor 1952. a. Karakteristik standarditi USA-s j\xc3\xa4rgmisel aastal mitme vastava eriala teadusasutuse, sealhulgas RIAA (Recording Industry Association of America) toetusel.\n_START_SECTION_\nUSB-plaadim\xc3\xa4ngija\n_START_PARAGRAPH_\nSee on tavap\xc3\xa4raste v\xc3\xb5imalustega vin\xc3\xbc\xc3\xbclplaadim\xc3\xa4ngija, millel on lisaks analoogsignaali digiteeriv  elektroonikal\xc3\xbclitus ja USB-liides. Selle liidese kaudu saab sobivat tarkvara (nt Audacity) kasutades kanda plaadi sisu arvuti k\xc3\xb5vakettale v\xc3\xb5i muule digitaalsele andmekandjale ja seejuures audiosignaali mitmel moel t\xc3\xb6\xc3\xb6delda.  Muidugi on v\xc3\xb5imalik salvestada plaadi sisu otse m\xc3\xa4lupulgale (m\xc3\xb5nel odavamal USB-plaadiseadmel ongi see ainus salvestusv\xc3\xb5imalus).'